Bernardo Provenzano

Bernardo Provenzano (født 31. januar 1933 i Corleone på Sicilia i Italia, død 13. juli 2016 i Milano) var et medlem av den sicilianske mafiaen (Cosa nostra) og er mistenkt å være leder for Corleonesi, en mafiafamilie fra landsbyen Corleone, og således de facto capo di tutti capi (sjefen over alle sjefer) for hele den sicilianske mafiabevegelsen. Han ble fanget av siciliansk politi 11. april 2006, etter å ha vært ettersøkt i 43 år.

Hans kallenavn er Binnu u tratturi (traktoren), fordi han tidlig i sin karriere som gangsterleder meide ned folk for fote. Et annet kallenavn er Bokholderen, p.g.a. den diskrete og forsiktige fremgangsmåten han brukte til å drive sitt kriminelle imperium – noe som står i kontrast til mange av hans langt mer voldelige forgjengere.

Etter et lengre, sterkt bevoktet sykehusopphold på San Paolo- sykehuset i Milano, døde han 13. juli 2016.

Biografi

Tidlige år 
Han vokste opp i Corleone og ble med i mafiaen sent i tenårene. På denne tiden var Michele Navarra leder av Corleonesi, men Provenzano ble nær venn av Luciano Leggio, en ung og ambisiøs gjengleder. Navarra og Leggio innledet krig mot hverandre på midten av 1950-tallet.

I september 1958 var Provenzano en av 14 skyttere som fulgte Leggio i bakholdsangrepet og drapet på Michele Navarra. Leggio ble dermed familiens overhode. De neste fem årene hjalp Provenzano Leggio med å finne og drepe mange av Navarras overlevende støttespillere. 10. september 1963 ble en arrestasjonsordre mot Provenzano signert for drap på en av Navarras menn. Provenzano dro på rømmen sammen med de fleste medlemmene av Corleonesi.

Leggio havnet i fengsel for mord i 1974 og overlot ledelsen til Totò Riina og Bernardo Provenzano.

Riina styrte hensynsløst og utløste etterhvert mafiakrigen i 1981/82 som kostet over tusen mafiamedlemmer livet. Krigen resulterte i at Corleonesi ble den dominerende mafiagruppen på Sicilia. Man tror Provenzano stod i bakgrunnen og styrte den økonomiske siden av de kriminelle virksomheten han og Riina drev, særlig heroinhandelen.

Totò Riina ble arrestert i januar 1993 og ble sendt i fengsel på livstid for å ha beordret en rekke mord, inkludert to voldsomme og mye omtalte sprengninger som drepte dommerne Giovanni Falcone og Paolo Borsellino.

Skjult Gudfar 
Inntil han ble arrestert i 2006, var ikke Provenzano blitt sett offentlig siden tidlig på sekstitallet. Da hans kone og to voksne sønner kom ut fra skyggene i 1992, spekulerte mange i om han kunne være død av naturlige årsaker (eller av andre grunner). Informanter avkreftet spekulasjonene og sa at etter Riinas arrestasjon i 1993 hadde Provenzano styrt Corleonesi-familien. Det har også vært hevdet at to andre mafiamedlemmer, Leoluca Bagarella og Giovanni Brusca, utfordret Provenzano for tronen i familien, men begge ble arrestert og fengslet i henholdsvis 1995 og 1996.

Da han ble arrestert i 2006 hadde Provenzano vært på rømmen fra lovens lange arm siden han ble siktet for mord i 1963 – altså i en sammenhengende periode på 43 år. Det eneste kjente bildet av ham ble tatt på femtitallet. Myndighetene var nær ved å fange ham de siste ti årene. Det kan synes utrolig at én mann klarte å holde seg usynlig så lenge under normale forhold, spesielt på en såpass liten øy som Sicilia. Mange tror at 'Onkel Bernie', som Provenzano er kjent som blant sine venner, har hatt en avtale med italienske myndigheter om at de ikke skulle plage ham. Det faktum at hans forgjenger, Totò Riina, endelig ble arrestert i sitt hjem etter å ha vært på rømmen i 20 år, kan sies å styrke denne teorien.

25. januar 2005 gikk italiensk politi til aksjon mot diverse hjem på Sicilia og arresterte 46 personer mistenkt for å være knyttet til mafiaen og for å hjelpe Provenzano med å unngå myndighetene. Selv om de ikke arresterte selve familieoverhodet, fant de bevis som antydet at 72 år gamle Provenzano fortsatt var i live og fortsatt styrte familien. Disse bevisene var Provenzanos egne kryptiske, håndskrevne notater – hans måte å gi ordrer til sine menn. To måneder senere gikk politiet til aksjon igjen. Da arresterte de over 80 mistenkte mafiamedlemmer, men også denne gangen unnslapp Provenzano lovens lange arm.

Ifølge tidligere «gudmor», nå informant, Giuseppina Vitale, var Provenzano å se på et Cosa Nostra-møte i 1992 – kledt i lilla kappe, som en katolsk biskop. Mange av Provenzano-notatene som politiet hadde fått hendene i avsluttet med «Må Herren velsigne deg og bevare deg» og lignende religiøse sitater. Hvorvidt dette gjenspeiler en genuin religiøsitet eller kun er spill for galleriet er uavklart.

Provenzano ble endelig fanget av italiensk politi den 11. april 2006, i nærheten av sin hjemby Corleone. En talsmann for politiet i Palermo, agent Daniele Macaluso, sa at Provenzano hadde blitt arrestert i morgentimene, 50 km syd for Palermo, og skulle overføres til den sicilianske hovedstaden.

Referanser

Kilder 
 Alexander Stille, Excellent Cadavers (1995), Vintage, ISBN 0-09-959491-9
 John Dickie, Cosa Nostra (2004), Coronet, ISBN 0-340-82435-2

Eksterne lenker 
 En biografi om Provenzano 
 Provenzano at Gangsters Inc. 
 Time Europe Magazine: Sicilia's Invisible Man 

Personer fra Corleone
Italienske mafiosi
Cosa nostra
Personer dømt for drap